Winjar hadde en skuter ville kvitte seg med, og tenkte at en kjøretur på havet kunne vært bra.

- Det var egentlig litt for mye vind og bølger den dagen, men jeg dro ut likevel etter å ha tetta den litt med fugemasse. Den trengte også litt justering for å kunne brukes på vann, sier Winjar.

Winjar innrømmer at saltvann er jo ikke noe særlig for en skuter.

- Hvis det går bra, og du ikke synker, så trenger det ikke å ødelegge den. Det er jo mulig å spyle av den med ferskvann etterpå.

Winjar forteller at det aldri var meningen å dumpe skuteren i havet. Noe han har blitt beskyldt for i ettertid. Han hadde et tjue meter langt tau med ei blåse hengende etter skuteren.

På den måten kunne han finne skuteren igjen.

Det var blant annet derfor han kjørte så nært land hele tida. På den måten ville ikke skuteren synke så dypt og det ville være mulig å finne den igjen. På ett sted er det 70 meter dypt vann der han kjører.

- Ja, hadde jeg sunket der så hadde jeg nok trengt hjelp til å få den opp.

Dagen etter var han tilbake på stedet med båten Polarsirkel og slepte skuteren tilbake til Longyearbyen. Det tok fire timer å slepe skuteren de 16 kilometerne tilbake. Mens turen ut på skuter bare tok 20 minutter. (16 kilometer er 8,64 nautiske mil).